Κανονισμός (ΕΚ) αριθ. 690/2002 της Ευρωπαϊκής Κεντρικής Τράπεζας

της 18ης Απριλίου 2002

που τροποποιεί τον κανονισμό (ΕΚ) αριθ. 2818/98 (ΕΚΤ/1998/15) σχετικά με την εφαρμογή υποχρεωτικών ελάχιστων αποθεματικών

(ΕΚΤ/2002/3)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη:

το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 19.1,

τον κανονισμό (ΕΚ) αριθ. 2531/98 του Συμβουλίου, της 23ης Νοεμβρίου 1998, σχετικά με την εφαρμογή ελάχιστων αποθεματικών από την Ευρωπαϊκή Κεντρική Τράπεζα(1) όπως τροποποιήθηκε από τον κανονισμό (ΕΚ) αριθ. 134/2002(2), και ιδίως το άρθρο 2,

Εκτιμώντας τα ακόλουθα:

Ενδείκνυται η τροποποίηση του κανονισμού (ΕΚ) αριθ. 2818/98 της Ευρωπαϊκής Κεντρικής Τράπεζας, της 1ης Δεκεμβρίου 1998, σχετικά με την εφαρμογή υποχρεωτικών ελάχιστων αποθεματικών (ΕΚΤ/1998/15)(3), όπως τροποποιήθηκε με τον κανονισμό (ΕΚ) αριθ. 1921/2000 (ΕΚΤ/2000/8)(4), για τους ακόλουθους λόγους:

(1) Η οδηγία 2000/28/ΕΚ(5) επεξέτεινε στα ιδρύματα ηλεκτρονικού χρήματος το πεδίο εφαρμογής του ορισμού των πιστωτικών ιδρυμάτων, ο οποίος περιέχεται στο άρθρο 1 σημείο 1 πρώτο εδάφιο της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, σχετικά με την ανάληψη και την άσκηση δραστηριότητας πιστωτικών ιδρυμάτων(6). Προκειμένου να καταστεί σαφές ότι, για λόγους ίσης μεταχείρισης των διάφορων κατηγοριών εκδοτών ηλεκτρονικού χρήματος, τα ιδρύματα ηλεκτρονικού χρήματος θα υπόκεινται στην υποχρέωση τήρησης ελάχιστων αποθεματικών, η περιεχόμενη στο άρθρο 2 παράγραφος 1 του κανονισμού (ΕΚ) αριθ. 2818/98 (ΕΚΤ/1998/15) αναφορά στον ορισμό των πιστωτικών ιδρυμάτων θα πρέπει να τροποποιηθεί αναλόγως.

(2) Σύμφωνα με το άρθρο 2 παράγραφος 2 του κανονισμού (ΕΚ) αριθ. 2818/98 (ΕΚΤ/1998/15), η ΕΚΤ δύναται, με βάση αντικειμενικά κριτήρια, να απαλλάσσει από την υποχρέωση τήρησης ελάχιστων αποθεματικών ιδρύματα ως προς τα οποία έχει κινηθεί διαδικασία εκκαθάρισης.

(3) Για λόγους αποτελεσματικότητας, κρίνεται σκόπιμη η θέσπιση ενός γενικού κανόνα περί αυτοδίκαιης απαλλαγής πιστωτικών ιδρυμάτων από την υποχρέωση τήρησης ελάχιστων αποθεματικών για όλη την περίοδο τήρησης εντός της οποίας τα εν λόγω πιστωτικά ιδρύματα, ως τέτοια, παύουν να υφίστανται.

(4) Έχει επέλθει εναρμόνιση των κανόνων σχετικά με την ανάκληση ή την παύση ισχύος της άδειας άσκησης δραστηριότητας πιστωτικού ιδρύματος μέσω του άρθρου 14 της οδηγίας 2000/12/ΕΚ.

(5) Είναι αναγκαίο, η αυτοδίκαιη απαλλαγή στην περίπτωση εφαρμογής διαδικασίας εκκαθάρισης να μη θίγει τη δυνατότητα υποβολής αιτήματος περί απαλλαγής δυνάμει του άρθρου 2 παράγραφος 2 του κανονισμού (ΕΚ) αριθ. 2818/98 (ΕΚΤ/1998/15) για λόγους που αφορούν τις ιδιαιτερότητες των διαδικασιών που ισχύουν σε εθνικό επίπεδο.

(6) Είναι αναγκαίο να διευκρινιστεί ρητά η υποχρέωση ενός ιδρύματος να περιλαμβάνει στη βάση των αποθεματικών τις υποχρεώσεις του έναντι υποκαταστήματος της ίδιας οντότητας ή έναντι του κεντρικού καταστήματος ή της έδρας της ίδιας οντότητας που βρίσκονται εκτός της επικράτειας των συμμετεχόντων κρατών μελών.

(7) Η δυνατότητα παράλληλης διενέργειας από το Ευρωσύστημα περισσότερων της μιας πράξεων κύριας αναχρηματοδότησης, διαφορετικής διάρκειας, απαιτεί τροποποίηση του τύπου που εφαρμόζεται για τον υπολογισμό των τόκων επί των τηρούμενων υποχρεωτικών αποθεματικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2818/98 (ΕΚΤ/1998/15) τροποποιείται ως εξής:

1. Το άρθρο 2, παράγραφος 1 αντικαθίσταται από το ακόλουθο κείμενο:

"1. Στην υποχρέωση τήρησης ελάχιστων αποθεματικών υπόκεινται οι ακόλουθες κατηγορίες ιδρυμάτων:

α) πιστωτικά ιδρύματα, όπως αυτά ορίζονται στο άρθρο 1 σημείο 1 πρώτο εδάφιο της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου(7) σχετικά με την ανάληψη και την άσκηση δραστηριότητας πιστωτικών ιδρυμάτων, εκτός των συμμετεχουσών ΕθνΚΤ·

β) υποκαταστήματα πιστωτικών ιδρυμάτων, όπως αυτά ορίζονται στο άρθρο 1 σημείο 1 πρώτο εδάφιο της οδηγίας 2000/12/ΕΚ, εκτός των συμμετεχουσών ΕθνΚΤ· σε αυτά συμπεριλαμβάνονται υποκαταστήματα πιστωτικών ιδρυμάτων που δεν έχουν ούτε την έδρα τους ούτε το κεντρικό κατάστημά τους στην επικράτεια συμμετέχοντος κράτους μέλους.

Δεν υπόκεινται σε υποχρέωση τήρησης ελάχιστων αποθεματικών υποκαταστήματα πιστωτικών ιδρυμάτων εγκατεστημένων στα συμμετέχοντα κράτη μέλη, που βρίσκονται εκτός της επικράτειας των συμμετεχόντων κρατών μελών."

2. Το άρθρο 2 τροποποιείται ως εξής:

α) στην αρχή της παραγράφου 2 παρεμβάλλεται το ακόλουθο εδάφιο: "2. Χωρίς να υπόκειται σε οποιαδήποτε υποχρέωση υποβολής σχετικού αιτήματος, ένα ίδρυμα απαλλάσσεται από την υποχρέωση τήρησης ελάχιστων αποθεματικών από την έναρξη της περιόδου τήρησης εντός της οποίας λαμβάνει χώρα ανάκληση της άδειας λειτουργίας του ή παραίτηση από αυτή, ή εντός της οποίας ορισμένη δικαστική ή οποιαδήποτε άλλη αρμόδια αρχή συμμετέχοντος κράτους μέλους αποφασίζει να κινήσει διαδικασία εκκαθάρισης του ιδρύματος."

β) στην παράγραφο 2 στοιχείο α), οι λέξεις "για τα οποία έχει κινηθεί διαδικασία εκκαθάρισης ή" διαγράφονται.

3. Στο άρθρο 3 στο τέλος της παραγράφου 1 παρεμβάλλεται η ακόλουθη πρόταση: "Εάν κάποιο ίδρυμα έχει υποχρεώσεις έναντι υποκαταστήματος της ίδιας οντότητας ή έναντι του κεντρικού καταστήματος ή της έδρας της ίδιας οντότητας που βρίσκονται εκτός της επικράτειας των συμμετεχόντων κρατών μελών, το εν λόγω ίδρυμα θα περιλαμβάνει τις υποχρεώσεις αυτές στη βάση των αποθεματικών."

4. Στο άρθρο 8, η παράγραφος 1 αντικαθίσταται από το ακόλουθο κείμενο:

"1. Οι τόκοι επί των τηρούμενων υποχρεωτικών αποθεματικών υπολογίζονται με βάση το κατά την περίοδο τήρησης μέσο επιτόκιο του ΕΣΚΤ (σταθμιζόμενο με βάση τον αριθμό των ημερολογιακών ημερών) για τις πράξεις κύριας αναχρηματοδότησης, σύμφωνα με τον ακόλουθο τύπο (το αποτέλεσμα στρογγυλοποιείται στο πλησιέστερο λεπτό):

>PIC FILE= "L_2002106EL.001001.TIF">

>PIC FILE= "L_2002106EL.001002.TIF">

Όπου:

Rt= ο καταβλητέος τόκος επί των τηρούμενων υποχρεωτικών αποθεματικών για την περίοδο τήρησης t.

Ht= το μέσο ημερήσιο ύψος τηρούμενων υποχρεωτικών αποθεματικών για την περίοδο τήρησης t.

nt= ο αριθμός ημερολογιακών ημερών της περιόδου τήρησης t.

rt= το επιτόκιο επί των τηρούμενων υποχρεωτικών αποθεματικών για την περίοδο τήρησης t. Θα εφαρμόζονται οι συνήθεις κανόνες στρογγυλοποίησης του επιτοκίου στα δύο δεκαδικά ψηφία.

i= η ημερολογιακή ημέρα i της περιόδου τήρησης t.

MRi= το οριακό επιτόκιο της τελευταίας πράξης κύριας αναχρηματοδότησης που διακανονίζεται κατά ή πριν από την ημερολογιακή ημέρα i. Σε περίπτωση διενέργειας περισσότερων της μιας πράξεων κύριας αναχρηματοδότησης οι οποίες πρόκειται να διακανονιστούν την ίδια ημέρα, χρησιμοποιείται ένας απλός μέσος όρος των οριακών επιτοκίων των παράλληλα διενεργούμενων πράξεων."

Άρθρο 2

Έναρξη ισχύος

Ο παρών κανονισμός τίθεται σε ισχύ από την έναρξη της περιόδου τήρησης η οποία αρχίζει εντός του μήνα που έπεται εκείνου της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Φρανκφούρτη επί Μάιν, 18 Απριλίου 2002.

Για το διοικητικό συμβούλιο της ΕΚΤ

Willem F. Duisenberg

(1) ΕΕ L 318 της 27.11.1998, σ. 1.

(2) ΕΕ L 24 της 26.1.2002, σ. 1.

(3) ΕΕ L 356 της 30.12.1998, σ. 1.

(4) ΕΕ L 229 της 9.9.2000, σ. 34.

(5) ΕΕ L 275 της 27.10.2000, σ. 37.

(6) ΕΕ L 126 της 26.5.2000, σ. 1.

(7) EE L 126 της 26.5.2000, σ. 1.